《和酥花二章 其一》
宋代·杨杰

姑射山中冰雪肤，造花凭仗箸头酥。生成自有神仙术，点化亦同天地炉。

全用阴功催气候，不从凡土起根株。顿教寒处萌春物，邹律回阳得似无。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。